Tupolev Tu-104

**Tu-104** (pagal NATO kodifikaciją - *Camel*) – pirmasis Soivetų Sąjungoje sukurtas ir trečiasis pasaulyje reaktyvinis keleivinis lėktuvas (po britų De Havilland Comet ir kanadiečių Avro Jetliner), siaurafiuzeliažis oro laineris.

## Lėktuvo gamybos istorija
Lėktuvo modelis pradėtas kurti 1954 m. liepos mėn. bombonešio Tu-16 bazėje (naudotas padidinto diametro fiuzeliažas, variklio gondola, supaprastinta važiuoklė, fiuzeliažo apačion perkelti sparnai). Dėl kilmės iš bombonešio orlaivio konstrukcija pasižymėjo tiek per dideliu svoriu, tiek ir itin dideliu atsparumu bei patikimumu - net daugiau nei dešimties eksploatacijos metų apžiūrų metu nebuvo nustatyta metalo mikroįtrūkimų. Paaiškėjus De Havilland DH.106 Comet avarijų serijos priežastims (metalo nuovargis prie iliuminatorių angų, paskatinęs fiuzeliažo dangos deformaciją), Tu-104 buvo sparčiai modernizuotas, pradėti montuoti apvalūs iliuminatoriai.Pirmasis Tu-104 skrydis įvyko 1955 m. birželio 17 d., o lapkričio 5 d. į orą pakilo pirmasis serijinės gamybos lėktuvas. 1956 m. rugsėjo 15 d. Tu-104 buvo atliktas pirmasis reguliarus reisas maršrutu Maskva-Omskas-Maskva, kuriame šis lėktuvas pakeitė iki tol naudotą stūmokliniais varikliais varomą Iljušin Il-14, dėl ko skrydžio laikas sutrumpėjo nuo 13 val. 50 min. iki 7 val. 40 min.
1956-1960 m. Charkovo, Omsko ir Kazanės aviacijos gamyklose buvo pastatytas 201 įvairių modifikacijų Tu-104 lėktuvas. Pirmieji šio orlaivio egzemplioriai buvo itin prabangūs - keleivių salonas buvo skirtas tik 50 keleivių, buvo gaminami modeliai su miegamomis vietomis, bufetu, pirmuose skrydžiuose įguloje buvo ir virėjas. Tačiau jau pirmais eksploatacijos metais šios prabangos buvo atsisakyta ir orlaiviai pradėti komplektuoti su 100 vietų keleivių salonu. Tu-104 gamyba nutraukta 1960 m. Šiais lėktuvais iki jų civilinės eksploatacijos pabaigos 1979 m. pervežta apie 90 milijonų keleivių.

Tu-104 pagrindu Tupolevo konstruktorių biuras sukūrė sėkmingesnius modelius Tu-124 ir Tu-134 (pastarasis - naudojantis ir Prancūzijoje sukurtame orlaivyje Sud Aviation Caravelle pritaikytais sprendimais).

## Techniniai duomenys

* **Lėktuvo ilgis** – 40,05 m 
* **Lėktuvo aukštis** – 11,9 m 
* Sparnų mojis – 34,54 m
* **Svoris** – 41,6 t (tuščias), 76 t (maksimalus kilimo svoris)
* **Kuro svoris** – 21 000 kg (normalus), 26 500 kg (maksimalus)
* **[[Įgula (mašinos)|Ekipažas]]** – 2 pilotai, šturmanas, borto inžinierius, radistas (vėliau radisto atsisakyta) ir 2 palydovai
* **Keleivių skaičius** – 50-115
* **Jėgainė -** du reaktyviniai varikliai "Mikulin AM-3M-500", išvystantys po 95 kN traukos
* '''Greitis''':
** **kreiserinis** - 750-850 km/h
** **maksimalus** – 950 km/h
* **Skrydžio nuotolis** – iki 2 650 km
* '''Skrydžio lubos''' – 11 500 m
* **Reikalingas tako ilgis (esant pilnai pakrautam orlaiviui):**
** **kilimui** – 2 100 m
** **tūpimui** – 1 450 - 1 850 m.

## Valdymas

Palyginus su vėlesniais laineriais Tu-104 buvo sunkus, skrydyje nestabilus, linkęs pavojingiems aukščio šuoliams (staigus neplanuotas kilimas, po to staigus pikiravimas žemyn) ir sunkiai valdomas. Neretai nepavykdavo išlaikyti rekomenduojamo 225–250 km/val tūpimo greičio ir lėktuvas tūpdavo 270–300 km/val. greičiu. Dėl didelio sparnų paviršiaus ploto sąlygojamos keliamosios jėgos mažiau pakrautą lėktuvą būdavo sunku nuleisti paskutinius metrus, jis buvo linkęs netūpdamas sklęsti virš nusileidimo tako (ekrano efektas). 

Varikliai "Mikulin AM-3M-500" buvo gaminami be reverso mechanizmo, todėl nutūpęs orlaivis buvo stabdomas dvejais parašiutais ir ratų stabdžiais, kurių kaladėlės greitai susidėvėdavo. Navigacinė įranga buvo gana primityvi, todėl įguloje buvo numatyta vieta ir šturmanui. Skrydžio saugumas labai daug priklausė nuo pilotų meistriškumo ir patirties.

## Eksploatacija

Keleivinius Tu-104 naudojo tik Aeroflot ir tuometinės Čekoslovakijos aviakompanija ČSA (modelis Tu -104 CSA). Po vieną egzempliorių taip pat naudojo Čekoslovakijos ir Mongolijos karinės oro pajėgos. Dėl įvykusių avarijų pristabdžius de Havilland DH. 106 Comet skrydžius, 1956–1958 m. laikotarpiu Tu-104 buvo vieninteliai pasaulyje eksploatuojami reaktyviniai oro laineriai.

Dėl konstrukcijos trūkumų ir keleivinių reaktyvinių lėktuvų eksploatacijos patirties stokos įvyko daug šio modelio lėktuvų incidentų ir avarijų: pilotai turėjo sunkumų leidžiantis, neveikdavo varikliai ir prietaisai. Orlaivis greitai užsitarnavo neigiamą reputaciją, SSRS paplito ironiška dainelė, apie tai, kad Tu-104 yra pats greičiausias lėktuvas, nes į kapą nuveža per 5 minutes.

Dėl gausių avarijų ir jau pradėtų vystyti pažangesnių konstrukcijų Tu-104 buvo gaminami tik penkerius metus, nors reguliarūs skrydžiai jais buvo vykdomi iki 1979 m. kovo 17 d., kai dėl netinkamai suveikusios gaisro signalizacijos avariniu būdu leisdamasis lėktuvas sudužo, ko pasėkoje žuvo 58 iš 119 salone buvusių žmonių. 

SSRS karinėse oro pajėgose orlaivis buvo eksploatuojamas iki 1981 m., kai tų metų vasario 7 d. dėl netinkamo krovinio balansavimo iš Puškino aerodromo (Leningrado sritis) kildamas sudužo SSRS Karinio jūrų laivyno Tu 104 (civilinis Nr. СССР-42332), kuriuo skrido SSRS KLJ Tolimųjų Rytų laivyno vadovybė.

Avarijas patyrė 37 šio tipo lėktuvai (18 proc. nuo pagamintų lainerių), 16 iš jų po avarijų buvo nurašyti. Su Tu-104 susijusių avarijų metu žuvo 1147 keleiviai. Tai – blogiausias rodiklis tarp visų serijinių tarybinių keleivinių lėktuvų. Iš šešių čekoslovakų įsigytų Tu-104 sudužo trys lėktuvai. 

## Papildoma informacija

* Civiliai Tu-104 pilotai buvo rengiami naudojant bombonešius Il-28, orlaivius taip pat pilotavo buvę Tu-16 pilotai.
* 1956 m. siekiant nustebinti Vakarų publiką, N. Chruščiovo ir N. Bulganino oficialaus vizito į Didžiąją Britaniją metu ten atskrido pirmieji du Tu-104 lėktuvai.
* 1957–1959 metais su Tu-104 pasiekti 26 pasaulio rekordai; Pasaulinėje parodoje Briuselyje jis buvo apdovanotas aukso medaliu.
* 1958 m. Tu-104 pagrindu buvo nesėkmingai mėginama sukurti karinį transporto variantą su fiuzeliažo gale įrengta krovinių rampa. Orlaivio, gavusio indeksą Tu-107, pagamintas 1 vnt.
* 1973 m. balandžio 23 d. iš Leningrado į Maskvą reisu Nr. 2420 skridusį lėktuvą Tu-104B (Reg. Nr. СССР-42505) mėginęs užgrobti ir priversti skristi į Švediją teroristas, pilotams nepaklusus ir pradėjus leistis Leningrade, susprogdino bombą. Sprogimas užmušė teroristą ir borto inžinierių, tačiau lėktuvas sėkmingai nusileido.
* 1981 m. vasario 7 d. per šio modelio lėktuvo avariją netoli Leningrado žuvo beveik visa aukščiausia TSRS Tolimųjų Rytų laivyno vadovybė (vien admirolų ir generolų – šešiolika).

## Nuorodos
* Apie Tu-104
* Tu-104 katastrofos
* Tu-104 skrydis (vaizdo įrašas)

## Išnašos